Brice Clotaire Oligui Nguema

Brice Clotaire Oligui Nguema (s. 3. maaliskuuta 1975) on gabonilainen upseeri ja liikemies. Syyskuusta 2023 alkaen hän on toiminut maansa presidenttinä 30. elokuuta 2023 maassa tapahtuneen vallankaappauksen jälkeen. Vallankaappaus syrjäytti presidentti Ali Bongo Ondimban. Hän toimii puheenjohtajana "Siirtymäajan ja instituutioiden palauttamisen komiteassa". Hän on myös maan tasavaltalaiskaartin komentaja ja kaartin uskotaan olleen kaappauksen keskeinen toimija. http://www.aa.com.tr/en/africa/general-nguema-appointed-transitional-president-of-gabon-following-coup/2979600 http://www.h24info.ma/putsch-au-gabon-portrait-doligui-nguema-general-forme-a-lacademie-de-meknes/

 Elämä 
Oligui Ngueman äiti on tekeheimoon kuuluva ja isä fangeihin kuuluva sotilaallinen upseeri. Oligui Nguema syntyi Gabonissa Haut Ogoouén maakunnassa, jota pidettiin hallitsevan Bongo-suvun tukialueena. Äitinsä kautta hän on entisen presidentin Ali Bongon serkku

Oligui opiskeli aluksi kotimaassaan Omar Bongo -yliopistossa, mutta päätti ryhtyä sotilasuralle. Upseeriksi hän on opiskellut Marokossa Meknesin sotilasakatemiassa. Sotilasuransa aikana hän toiminut sotilasattaseana maansa lähetystöissä Marokossa ja Senegalissa. http://www.aljazeera.com/news/2023/8/30/who-is-brice-oligui-nguema-alleged-coup-leader-in-gabon

Gabonin tasavaltalaiskaartin johtajaksi Oligui nimitettiin vuonna 2019. Tasavaltalaiskaarti on eliittijoukko, joka huolehtii presidentin ja hänen lähipiirinsä turvallisuudesta. Sotilasuransa ohella Oligui on liikemies. Hänellä huhutaan olevan miljoonaomaisuus. Vuonna 2020 ilmestyneen korruptiota käsittelevän raportin mukaan Oligui olisi ostanut Yhdysvalloista Marylandista useita asuntoja ja maksaneen kaiken käteisellä. Kauppasummat olisivat olleet yhteensä miljoona Yhdysvaltain dollaria. Raportin väitteisiin Oligui oli vastannut, että ei kommentoi yksityisasioitaan.

Kaappauksen jälkeisessä lehdistötilaisuudessa Oligui kertoi syitä kaappaukselle. Ensimmäinen syy oli, että vuonna 2018 presidentti Ali Bongo Ondimba sai vakavan sairauskohtauksen. Sen jälkeen presidentin kyky hoitaa virkavelvollisuuksiaan on merkittävästi heikentynyt. Asiasta on puhuttu, mutta sille ei ole tehty mitään. Toiseksi Gabonin perustuslakia on loukattu järjestämällä kyseenalaiset vaalit, joilla presidentti sai kolmannen virkakauden. Armeijan oli tässä tilanteessa puolustettava laillisuutta, hän jatkoi. Syrjäytettyä presidenttiä ei aseteta syytteeseen, vaan hänet laitetaan eläkkeelle. 

Monet gabonilaiset ovat olleet kaappaukseen tyytyväisiä ja näkevät siinä uuden mahdollisuuden. Toisaalta monet pitävät sitä Bongojen klaanin sisäisenä valtakamppailuna. Oligui ilmoitti maan palaavan siviilivaltaan, mutta ei kertonut milloin. Pääministeriksi Oligui nimitti Raymond Ndong Siman, entisen Bongojen liittolaisen ja nykyisen vastustajan ja kehotti tätä nimittämään ministereiksi henkilöitä läpi poliittisen kentän. http://www.bbc.com/news/world-africa-66705693 http://www.africanews.com/2023/09/07/gabon-junta-appoints-former-bongo-ally-transitional-prime-minister/

Oliguin tavanneet ovat kertoneet, että juntan johtaja on älykäs mies, jonka kanssa keskusteleminen on helppoa. Hänen sanotaan pyrkivän konsensukseen ja olevan alaistensa kunnioittama johtaja. http://www.france24.com/en/africa/20230831-general-brice-oligui-nguema-named-gabon-s-new-leader-after-coup

Vuonna 2025 Oligui ilmoitti perustaneensa puolueen Union démocratique des bâtisseurs`n, UDB. Julistuksen mukaan puolue kutsuu mukaan kaikkia gabonilaisia, jotka haluavat rakentaa maata yhden perheen valtakauden jälkeen.  http://www.africanews.com/2025/07/07/gabons-president-oligui-launches-new-political-party/
 Lähteet 

Luokka: Gabonin presidentit
Luokka: Gabonilaiset henkilöt
Luokka: Upseerit
Luokka:Vuonna 1975 syntyneet
Luokka:Elävät henkilöt